               IL-KUMMISSJONI EWROPEA
            Brussell, 15.12.2020
            COM(2020) 801 final
            2020/0355(NLE)
            Proposta għal
            DEĊIŻJONI TAL-KUNSILL
            dwar is-sottomissjoni, f’isem l-Unjoni Ewropea, ta’ proposta għal deċiżjoni tal-Korp Eżekuttiv dwar il-metodoloġija għall-aġġustamenti biex jiġu riflessi l-bidliet fis-sħubija tal-Unjoni Ewropea, fid-dawl tal-41 sessjoni tal-Korp Eżekuttiv skont il-Konvenzjoni fuq it-Tniġġis tal-Arja Transkonfini fuq Distanza Kbira, u dwar il-pożizzjoni li għandha tittieħed f’isem l-Unjoni Ewropea f’din is-sessjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta għal Deċiżjoni tal-Kunsill tikkonċerna s-sottomissjoni, f’isem l-Unjoni Ewropea, ta’ proposta għal deċiżjoni tal-Korp Eżekuttiv dwar il-metodoloġija għall-aġġustamenti għat-tabelli 2 sa 6 tal-Anness II tal-Protokoll għat-tnaqqis tal-Aċidifikazzjoni, l-Ewtrofikazzjoni u l-Ożonu Troposferiku (il-“Protokoll ta’ Gothenburg”), kif emendat fl-2012, skont il-Konvenzjoni fuq it-Tniġġis tal-Arja Transkonfini fuq Distanza Kbira (il-“Konvenzjoni dwar l-Arja”), biex jitqiesu l-bidliet fis-sħubija fl-Unjoni Ewropea. Il-proposta għad-deċiżjoni tal-Korp Eżekuttiv titressaq fid-dawl tal-41 sessjoni tal-Korp Eżekuttiv tal-Konvenzjoni dwar l-Arja.

               Din il-proposta għal Deċiżjoni tal-Kunsill tkopri wkoll il-pożizzjoni ta’ negozjar tal-Unjoni Ewropea rigward id-deċiżjoni tal-Korp Eżekuttiv vis-à-vis kummenti minn partijiet oħra dwar is-sottomissjoni tal-UE.

               2.Kuntest tal-proposta

               2.1.Il-Konvenzjoni dwar l-Arja u l-Protokoll ta’ Gothenburg (kif emendat fl-2012)

               Il-Konvenzjoni dwar l-Arja, adottata fl-1979, hija l-aktar ftehim ambjentali reġjonali avvanzat li jindirizza l-kwalità tal-arja u t-tniġġis tal-arja.

               Skont il-Konvenzjoni dwar l-Arja, il-Protokoll ta’ Gothenburg oriġinali ġie miftiehem f’Novembru 1999. Il-Protokoll ta’ Gothenburg ġie emendat fl-2012. Il-verżjoni emendata daħlet fis-seħħ fis-7 ta’ Ottubru 2019. Il-Protokoll emendat kien jifforma l-bażi għall-impenji għat-tnaqqis tal-emissjonijiet mill-2020 sal-2029 skont id-Direttiva (UE) 2016/2284 dwar it-tnaqqis tal-emissjonijiet nazzjonali ta’ ċerti inkwinanti atmosferiċi li ħassret id-Direttiva 2001/81/KE dwar il-limiti nazzjonali tal-emissjonijiet.

               L-Unjoni Ewropea hija Parti għall-Konvenzjoni dwar l-Arja
                  1
                u għall-Protokoll ta’ Gothenburg kif emendat fl-2012
                  2
               . L-Istati Membri kollha huma Partijiet għall-Konvenzjoni dwar l-Arja; 21 Stat Membru huma Partijiet għall-Protokoll ta’ Gothenburg oriġinali
                  3
                u sa issa, 17-il Stat Membru aċċettaw l-emenda tal-2012 għall-Protokoll ta’ Gothenburg
                  4
               .

               2.2.Il-Korp Eżekuttiv tal-Konvenzjoni dwar l-Arja

               Il-Korp Eżekuttiv huwa l-korp ta’ tmexxija tal-Konvenzjoni dwar l-Arja u huwa magħmul minn rappreżentanti tal-Partijiet għall-Konvenzjoni. Skont l-Artikolu 10 tal-Konvenzjoni dwar l-Arja, il-Korp Eżekuttiv għandu jirrieżamina l-implimentazzjoni u l-iżvilupp tal-Konvenzjoni dwar l-Arja u l-Protokolli tagħha.

               Il-Korp Eżekuttiv għandu l-għan li jilħaq id-deċiżjonijiet tiegħu b’kunsens
                  5
               .

               2.3.L-att previst tal-Korp Eżekuttiv

               Jenħtieġ li l-Unjoni Ewropea u l-Istati Membri tagħha jissottomettu proposta għal deċiżjoni tal-Korp Eżekuttiv li tistabbilixxi l-metodoloġija għall-aġġustamenti għat-Tabelli 2 sa 6 tal-Anness II tal-Protokoll ta’ Gothenburg, kif emendat fl-2012, biex jitqiesu l-bidliet fis-sħubija tal-Unjoni Ewropea (“l-att previst”).

               L-għan tal-att previst huwa li jiġi żgurat li r-rieżamijiet tal-konformità skont il-Protokoll emendat isiru abbażi tan-numri korretti għall-Unjoni Ewropea. It-Tabelli 2 sa 6 tal-Anness II jelenkaw il-livelli nazzjonali ta’ emissjonijiet tal-Istati Membri għall-2005 (xenarju bażi) u l-impenji nazzjonali għat-tnaqqis tal-emissjonijiet mill-2020 u lil hinn għal kull inkwinant (għad-diossidu tal-kubrit, għall-ossidi tan-nitroġenu, għall-ammonja, għall-komposti organiċi volatili u għall-materja partikolata fina). It-tabelli kollha jinkludu wkoll ringiela li turi t-totali tal-UE (is-somma tal-linji bażi tal-Istati Membri tal-UE f’kilotunnellati ta’ emissjonijiet fl-2005; u s-somma tal-impenji għat-tnaqqis tal-Istati Membri tal-UE espressa bħala l-bidla totali f’% meta mqabbla mas-somma tal-linji bażi tal-Istati Membri tal-UE). Fil-preżent, il-valur tal-UE f’dawn it-tabelli huwa s-somma tal-EU27(2013), li tirrifletti s-sħubija tal-Unjoni Ewropea fiż-żmien tal-emenda tal-Protokoll fl-2012. L-Anness II għalhekk jirrikjedi korrezzjoni.

               Ir-regoli attwali għadhom ma jipprovdux il-metodoloġija għal dan il-każ speċifiku ta’ aġġustament tekniku, kif ġie konkluż mill-Korp Eżekuttiv fis-36 sessjoni tiegħu. Deċiżjoni simili tal-Korp Eżekuttiv dwar il-possibbiltà li jiġu aġġustati l-limiti tal-emissjonijiet tal-Unjoni Ewropea fil-Protokoll ta’ Gothenburg oriġinali ġiet adottata fl-2017
                  6
               , wara proposta mill-Unjoni Ewropea fuq talba mill-Korp Eżekuttiv fis-36 sessjoni tiegħu. Billi l-Protokoll ta’ Gothenburg emendat kien għadu ma daħalx fis-seħħ dak iż-żmien, ma kienx kopert mid-deċiżjoni tal-Korp Eżekuttiv tal-2017.

               Deċiżjoni tal-Korp Eżekuttiv dwar il-metodoloġija tal-adattament tal-valuri tal-Unjoni Ewropea fit-Tabelli 2 sa 6 tal-Anness II tal-Protokoll ta’ Gothenburg emendat jeħtieġ li tiġi adottata preferibbilment fis-sessjoni addizzjonali tentattiva tal-Korp Eżekuttiv f’Mejju 2021 u l-aktar tard matul is-sessjoni tal-Korp Eżekuttiv f’Diċembru 2021 sabiex l-aġġustament tat-tabelli jkun jista’ jintalab qabel il-bidu tal-ewwel rieżami tal-konformità tad-data tal-2020 (mistenni għal Q2 2022).

               L-att previst se japplika minn meta tiġi adottata d-deċiżjoni tal-Korp Eżekuttiv. L-att previst, ladarba jiġi adottat, se jippermetti lill-Unjoni Ewropea tissottometti l-aġġornamenti tekniċi meħtieġa biex jiġu riflessi l-bidliet fis-sħubija tal-Unjoni Ewropea. Il-kompitu tas-sottomissjoni tal-aġġustamenti biex jitqiesu l-bidliet fis-sħubija fis-Segretarjat tal-Konvenzjoni dwar l-Arja se jitlesta mill-Kummissjoni f’isem l-Unjoni Ewropea.

               3.Il-pożizzjoni li għandha tittieħed f’isem l-Unjoni

               L-Unjoni Ewropea jenħtieġ li tippreżenta proposta għal deċiżjoni biex tiġi adottata mill-Korp Eżekuttiv tal-Konvenzjoni dwar l-Arja (ara l-abbozz ta’ sottomissjoni fl-Anness I).

               L-għan ta’ din il-proposta huwa li tiġi adottata metodoloġija li tippermetti aġġustamenti tekniċi tal-linji bażi tal-emissjonijiet tal-Unjoni Ewropea u impenji għat-tnaqqis tal-emissjonijiet fit-Tabelli 2 sa 6 tal-Anness II tal-Protokoll ta’ Gothenburg emendat, biex jiġi żgurat li l-valuri tal-Unjoni Ewropea f’dawn it-tabelli jirriflettu b’mod korrett is-somma tal-linji bażi tal-emissjonijiet tal-Istati Membri tagħha u l-impenji għat-tnaqqis tal-emissjonijiet, wara bidliet fis-sħubija tal-Unjoni Ewropea. Il-possibbiltà li dawn it-tabelli jiġu aġġustati fiċ-ċirkostanza speċifika tal-bidliet fis-sħubija tal-Unjoni Ewropea hija meħtieġa għall-finijiet tar-rieżami korrett tal-konformità tal-obbligi tal-Unjoni Ewropea skont il-Protokoll ta’ Gothenburg emendat.

               Jekk Partijiet oħra jipproponu l-abbozzar ta’ bidliet fid-deċiżjoni proposta tal-Korp Eżekuttiv li jistgħu jiksbu l-istess objettivi bħal dawk segwiti mill-proposta tal-Unjoni Ewropea, tali proposti jistgħu, fil-prinċipju, jiġu appoġġati mill-Unjoni Ewropea.

               Proposti biex jiġu aġġustati l-limiti nazzjonali tal-emissjonijiet jew l-impenji nazzjonali għat-tnaqqis tal-emissjonijiet tal-Istati Membri (l-impatt politiku) mhux se jiġu appoġġati iżda se jitressqu għal diskussjoni separata, b’mod partikolari fir-rigward tar-rieżami kurrenti tal-Protokoll ta’ Gothenburg emendat.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li għandhom effetti ġuridiċi skont ir-regoli tad-dritt internazzjonali li jirregola l-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  7
               .

               4.1.2.Applikazzjoni għal dan il-każ

               Il-Korp Eżekuttiv huwa korp stabbilit bi ftehim, jiġifieri l-Konvenzjoni dwar l-Arja.

               L-att li l-Korp Eżekuttiv huwa mitlub jadotta jikkostitwixxi att b’effetti legali. L-att previst se jkun vinkolanti skont il-liġi internazzjonali f’konformità mal-Artikolu 13(5) tal-Protokoll ta’ Gothenburg emendat.

               L-att previst la jissupplimenta u lanqas jemenda l-qafas istituzzjonali tal-Konvenzjoni dwar l-Arja jew tal-Protokoll ta’ Gothenburg.

               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwarhom tittieħed pożizzjoni f’isem l-Unjoni Ewropea. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst jirrigwardaw l-ambjent.

               Għalhekk, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 192(1) tat-TFUE flimkien mal-Artikolu 218(9) tat-TFUE.

               5.Pubblikazzjoni tal-att previst

               MHUX APPLIKABBLI

               2020/0355 (NLE)

               Proposta għal

               DEĊIŻJONI TAL-KUNSILL

               dwar is-sottomissjoni, f’isem l-Unjoni Ewropea, ta’ proposta għal deċiżjoni tal-Korp Eżekuttiv dwar il-metodoloġija għall-aġġustamenti biex jiġu riflessi l-bidliet fis-sħubija tal-Unjoni Ewropea, fid-dawl tal-41 sessjoni tal-Korp Eżekuttiv skont il-Konvenzjoni fuq it-Tniġġis tal-Arja Transkonfini fuq Distanza Kbira, u dwar il-pożizzjoni li għandha tittieħed f’isem l-Unjoni Ewropea f’din is-sessjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Protokoll għat-Tnaqqis tal-Aċidifikazzjoni, l-Ewtrofikazzjoni u l-Ożonu Troposferiku fil-verżjoni emendata adottata fl-2012 (“il-Protokoll ta’ Gothenburg emendat”) skont il-Konvenzjoni fuq it-Tniġġis tal-Arja Transkonfini fuq Distanza Kbira (“il-Konvenzjoni dwar l-Arja”) ġie approvat mill-Unjoni Ewropea permezz tad-Deċiżjoni tal-Kunsill (UE) 2017/1757 u daħal fis-seħħ fis-7 ta’ Ottubru 2019.

               (2)Skont l-Artikolu 10 tal-Konvenzjoni dwar l-Arja, il-Korp Eżekuttiv għandu jirrieżamina l-implimentazzjoni u l-iżvilupp tal-Konvenzjoni dwar l-Arja u l-Protokolli tagħha u jista’ jadotta deċiżjonijiet biex jiċċara l-implimentazzjoni ta’ dawn il-Protokolli.

               (3)Fis-36 sessjoni tal-Korp Eżekuttiv tal-Konvenzjoni dwar l-Arja, il-Partijiet għall-Konvenzjoni appellaw lill-Unjoni Ewropea u lill-Istati Membri tagħha biex jipproponu metodoloġija għall-aġġustament tal-limiti tal-emissjonijiet tal-Unjoni Ewropea fit-Tabella 1 tal-Anness II tal-Protokoll ta’ Gothenburg oriġinali (il-verżjoni adottata fl-1999), biex jitqiesu l-bidliet fis-sħubija fl-Unjoni Ewropea;

               (4)Fis-37 sessjoni tal-Korp Eżekuttiv tal-Konvenzjoni dwar l-Arja, id-deċiżjoni sussegwentement proposta mill-Unjoni Ewropea u mill-Istati Membri tagħha ġiet adottata
                  8
               .

               (5)Il-metodoloġija għall-aġġustament tal-valuri tal-Unjoni Ewropea fit-Tabelli 2 sa 6 tal-Anness II tal-Protokoll ta’ Gothenburg emendat biex jitqiesu l-bidliet fis-sħubija mal-Unjoni Ewropea hija meħtieġa biex tippermetti li bidliet fis-sħubija mal-Unjoni Ewropea jiġu riflessi b’mod korrett fid-dawl tar-rieżami tal-konformità tal-Unjoni Ewropea mal-obbligi skont il-Protokoll ta’ Gothenburg emendat. Dan ma huwa marbut mal-ebda aġġustament tal-limiti nazzjonali tal-emissjonijiet jew mal-impenji nazzjonali għat-tnaqqis tal-emissjonijiet fl-istess tabelli.

               (6)Ladarba l-metodoloġija għall-aġġustamenti tiġi adottata mill-Korp Eżekuttiv, jenħtieġ li l-Kummissjoni tippreżenta f’isem l-Unjoni Ewropea l-aġġustamenti meħtieġa lis-Segretarju Eżekuttiv tal-Kummissjoni Ekonomika għall-Ewropa tan-Nazzjonijiet Uniti li jimplimenta dik il-metodoloġija, biex jitqiesu l-bidliet fis-sħubija tal-Unjoni Ewropea minn meta ġie adottat il-Protokoll ta’ Gothenburg emendat u bl-istess mod jiġi ppreżentat kwalunkwe aġġustament meħtieġ f’każ ta’ bidliet sussegwenti fis-sħubija tal-Unjoni Ewropea.

               (7)Huwa xieraq li tiġi stabbilita l-pożizzjoni li għandha tittieħed f’isem l-Unjoni Ewropea fil-Korp Eżekuttiv, peress li d-deċiżjoni tal-Korp Eżekuttiv se tkun vinkolanti għall-Unjoni Ewropea.

               ADOTTA DIN ID-DEĊIŻJONI

               Artikolu 1

               1.
                     Fil-41 sessjoni tal-Korp Eżekuttiv għall-Konvenzjoni dwar l-Arja, l-Unjoni Ewropea għandha ssegwi l-objettiv li ġej: li tiġi stabbilita l-metodoloġija li tippermetti l-aġġustamenti tal-linji bażi tal-emissjonijiet tal-Unjoni Ewropea u l-impenji għat-tnaqqis tal-emissjonijiet fit-Tabelli 2 sa 6 tal-Anness II tal-Protokoll ta’ Gothenburg emendat, biex jiġi żgurat li l-valuri tal-Unjoni Ewropea f’dawn it-tabelli jkunu jistgħu jiġu aġġustati biex jirriflettu b’mod korrett is-somma totali tal-linji bażi tal-emissjonijiet tal-Istati Membri tagħha u l-impenji għat-tnaqqis tal-emissjonijiet, wara bidliet fis-sħubija fl-Unjoni Ewropea.

               2.
                     Fid-dawl tal-41 sessjoni tal-Korp Eżekuttiv għall-Konvenzjoni dwar l-Arja, u sabiex jinkiseb l-objettiv definit fil-paragrafu 1, l-Unjoni Ewropea għandha tissottometti l-proposta għall-metodoloġija ta’ aġġustament meħtieġa li hija Annessa ma’ din id-Deċiżjoni.

               3.
                     Il-Kummissjoni, f’isem l-Unjoni Ewropea, għandha tikkomunika dik il-proposta lis-Segretarjat tal-Konvenzjoni.

               Artikolu 2

               L-Unjoni Ewropea tista’ tappoġġa l-emendi proposti minn Partijiet oħra għall-Konvenzjoni bil-kundizzjoni li dawn jikkontribwixxu biex jintlaħqu l-objettivi tal-Unjoni Ewropea kif elenkati fl-Artikolu 1.

               Artikolu 3

               Jista’ jintlaħaq qbil dwar l-irfinar tal-pożizzjoni msemmija fl-Artikoli 1 u 2, fid-dawl tal-iżviluppi fil-41 sessjoni tal-Korp Eżekuttiv tal-Konvenzjoni dwar l-Arja, minn rappreżentanti tal-Unjoni Ewropea, f’konsultazzjoni mal-Istati Membri, waqt il-laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.

               Artikolu 4

               Ladarba l-metodoloġija li tippermetti dawn l-aġġustamenti tkun ġiet adottata mill-Korp Eżekuttiv tal-Konvenzjoni dwar l-Arja, il-Kummissjoni għandha tippreżenta, f’isem l-Unjoni Ewropea, l-aġġustamenti meħtieġa li jimplimentaw dik il-metodoloġija.

               Artikolu 5

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        81/462/KEE: Id-Deċiżjoni tal-Kunsill tal-11 ta’ Ġunju 1981 dwar il-konklużjoni tal-Konvenzjoni dwar it-tniġġis transkonfini tal-arja f’distanza twila, ĠU L 171, 27.6.1981, p. 11–24.

                     (2)

                        2003/507/KE: Id-Deċiżjoni tal-Kunsill tat-13 ta’ Ġunju 2003 dwar l-adeżjoni tal-Komunità Ewropea għall-Protokoll għall-Konvenzjoni tal-1979 dwar it-Tinġis tal-Arja Transkonfinali fit-Tul biex Titnaqqas l-Aċidifikazzjoni, l-Etrofikazzjoni u l-Ożonu ta’ ma’ Wiċċ l-Art, ĠU L 179, 17/07/2003 P. 0001 – 0002; Id-Deċiżjoni tal-Kunsill (UE) 2017/1757 tas-17 ta’ Lulju 2017 dwar l-aċċettazzjoni f’isem l-Unjoni Ewropea ta’ Emenda lill-Protokoll tal-1999 għall-Konvenzjoni tal-1979 dwar it-Tniġġis Transkonfini tal-Arja Fuq Distanza Twila Sabiex Jitnaqqsu l-Aċidifikazzjoni, l-Ewtrofikazzjoni u l-Ożonu Troposferiku, ĠU L 248, 27.9.2017, p. 3–75.

                     (3)

                        il-Belġju, il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, l-Ungerija, il-Latvja, il-Litwanja, il-Lussemburgu, in-Netherlands, il-Portugall, ir-Rumanija, is-Slovakkja, is-Slovenja, Spanja u l-Iżvezja (status tar-ratifiki fl-1 ta’ Ottubru 2020).

                     (4)

                        il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, il-Ġermanja, il-Latvja, il-Litwanja, il-Lussemburgu, in-Netherlands, il-Portugall, ir-Rumanija, is-Slovakkja, Spanja u l-Iżvezja (status tar-ratifiki fl-1 ta’ Ottubru 2020).

                     (5)

                        Regoli ta’ proċedura għas-sessjonijiet tal-Korp Eżekuttiv tal-Konvenzjoni fuq it-Tniġġis tal-Arja Transkonfinali fuq Distanza Kbira kif adottati bid-deċiżjoni 2010/19 u emendati bid-deċiżjoni 2013/1, Regola 29.

                     (6)

                        Id-Deċiżjoni tal-Korp Eżekuttiv 2017/3,
                  https://www.unece.org/fileadmin/DAM/env/documents/2017/AIR/EB/EB_Decisions_2017_3-E.pdf

                     (7)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (8)

                        Id-Deċiżjoni 2017/3 tal-Korp Eżekuttiv dwar l-Konvenzjoni dwar l-Arja,
                  https://www.unece.org/fileadmin/DAM/env/documents/2017/AIR/EB/EB_Decisions_2017_3-E.pdf

    ---documentbreak---

               IL-KUMMISSJONI EWROPEA
            Brussell, 15.12.2020
            COM(2020) 801 final
            ANNESS
            tal-
            Proposta għal Deċiżjoni tal-Kunsill
            Sottomissjoni, f’isem l-Unjoni Ewropea, ta’ proposta għal deċiżjoni tal-Korp Eżekuttiv dwar il-metodoloġija għall-aġġustamenti biex jiġu riflessi l-bidliet fis-sħubija tal-Unjoni Ewropea, fid-dawl tal-41 sessjoni tal-Korp Eżekuttiv skont il-Konvenzjoni fuq it-Tniġġis tal-Arja Transkonfini fuq Distanza Kbira, u dwar il-pożizzjoni li għandha tittieħed f’isem l-Unjoni Ewropea f’din is-sessjoni

               Proposta tal-Unjoni Ewropea għal deċiżjoni tal-Korp Eżekuttiv skont il-Konvenzjoni fuq it-Tniġġis tal-Arja Transkonfini fuq Distanza Twila: il-metodoloġija għall-aġġustamenti fit-Tabelli 2 sa 6 tal-Anness II tal-Protokoll għat-Tnaqqis tal-Aċidifikazzjoni, l-Ewtrofikazzjoni u l-Ożonu Troposferiku, (il-“Protokoll ta’ Gothenburg”) kif emendat fl-2012, biex jitqiesu l-bidliet fis-sħubija tal-Unjoni Ewropea.

               Abbozz ta’ deċiżjoni dwar aġġustamenti għall-Anness II tal-Protokoll ta’ Gothenburg, kif emendat fl-2012, biex jitqiesu l-bidliet fis-sħubija tal-Unjoni Ewropea

               Il-Korp Eżekuttiv,

               Filwaqt li jfakkar fid-deċiżjonijiet tiegħu 2013/14 u 2016/4 dwar il-konformità mill-Unjoni Ewropea mal-Protokoll għat-Tnaqqis tal-Aċidifikazzjoni, l-Ewtrofikazzjoni u l-Ożonu Troposferiku (il-“Protokoll ta’ Gothenburg”)

               Filwaqt li jinnota li l-Artikolu 13, il-paragrafu 2, tal-Protokoll ta’ Gothenburg kif emendat jipprevedi proċedura biex Parti tipproponi aġġustament tal-impenji tagħha għat-tnaqqis tal-emissjonijiet elenkati fl-Anness II tal-Protokoll ta’ Gothenburg, iżda li l-metodoloġiji stabbiliti fid-Deċiżjonijiet tal-Korp Eżekuttiv 2012/3 u 2012/12 dwar l-aġġustamenti ma japplikawx għal aġġustament ta’ dawn l-impenji għat-tnaqqis tal-emissjonijiet biex jiġu riflessi l-bidliet fis-sħubija fl-Unjoni Ewropea,

               Filwaqt li jfakkar id-deċiżjoni 2017/3 tiegħu dwar l-aġġustamenti skont il-Protokoll għat-Tnaqqis tal-Aċidifikazzjoni, l-Ewtrofikazzjoni u l-Ożonu Troposferiku sabiex jitqiesu l-bidliet fis-sħubija tal-Unjoni Ewropea, adottat wara proposta mill-Unjoni Ewropea u milll-Istati Membri tagħha bi tweġiba għat-talba mill-Partijiet għall-Konvenzjoni fis-36 sessjoni tal-Korp Eżekuttiv (ECE/EB.AIR/137),

               Filwaqt li jilqa’ d-dħul fis-seħħ tal-Protokoll għat-Tnaqqis tal-Aċidifikazzjoni, l-Ewtrofikazzjoni u l-Ożonu Troposferiku (il-Protokoll ta’ Gothenburg), kif emendat fl-2012, fis-7 ta’ Ottubru 2019,

               1.Jiddeċiedi, skont l-Artikolu 13(2) tal-Protokoll ta’ Gothenburg kif emendat, li tiġi stabbilita metodoloġija għall-aġġustament tal-linji bażi tal-emissjonijiet u l-impenji għat-tnaqqis tal-emissjonijiet elenkati għall-Unjoni Ewropea fit-Tabelli 2 sa 6 fl-Anness II tal-Protokoll ta’ Gothenburg kif emendat, fil-każ ta’ bidliet fis-sħubija tal-Unjoni Ewropea, kif ġej:

               -Il-linja bażi tal-emissjonijiet tal-Unjoni Ewropea għal kull inkwinant, espressa fil-livelli ta’ emissjonijiet għall-2005 f’kilotunnellati fit-Tabelli 2 sa 6 tal-Anness II tal-Protokoll ta’ Gothenburg kif emendat, għandha tkun is-somma tal-linji bażi tal-emissjonijiet għal kull inkwinant għall-Istati Membri tal-Unjoni Ewropea, filwaqt li titqies kwalunkwe adeżjoni jew ħruġ mill-Unjoni Ewropea.

               -L-impenji tal-Unjoni Ewropea għat-tnaqqis tal-emissjonijiet għal kull inkwinant fit-Tabelli 2 sa 6 tal-Anness II tal-Protokoll ta’ Gothenburg kif emendat għandhom ikunu t-total tal-impenji għat-tnaqqis tal-emissjonijiet tal-Istati Membri tal-Unjoni Ewropea, ikkalkulat permezz (a) tal-applikazzjoni għal-livelli ta’ emissjonijiet għall-2005 ta’ kull Stat Membru tal-Unjoni Ewropea stabbiliti fit-Tabelli 2 sa 6 tal-Anness II tal-Protokoll emendat ta’ Gothenburg, l-impenji għat-tnaqqis għall-2020 ta’ kull Stat Membru tal-Unjoni Ewropea stabbiliti fl-istess tabelli; u (b) l-espressjoni tas-somma tar-riżultati taħt (a) bħala perċentwal tas-somma tal-livelli ta’ emissjonijiet għall-2005 tal-Istati Membri tal-Unjoni Ewropea.

               -Għal din il-metodoloġija, il-livelli ta’ emissjonijiet għall-2005 għandhom ikunu dawk elenkati fit-Tabelli 2 sa 6 tal-Anness II tal-Protokoll ta’ Gothenburg kif emendat, sakemm għal firmatarju jew Parti partikolari, l-ebda livell ta’ emissjoni għall-2005 ma jkun stipulat fl-Anness II, f’liema każ għandhom jintużaw l-aktar emissjonijiet riċenti rrapportati għall-2005. L-impenji għat-tnaqqis tal-emissjonijiet għall-2020 u lil hinn għandhom ikunu dawk elenkati fit-Tabelli 2 sa 6 tal-Anness II tal-Protokoll ta’ Gothenburg kif emendat, sakemm għal firmatarju jew Parti partikolari ma jkunx hemm impenji għat-tnaqqis tal-emissjonijiet għall-2020 u lil hinn li huma stabbiliti fl-Anness II, f’liema każ l-Unjoni Ewropea għandha tissottometti din l-informazzjoni bil-miktub lis-Segretarju Eżekuttiv tal-Kummissjoni Ekonomika għall-Ewropa tan-Nazzjonijiet Uniti.

               2.Jiddeċiedi li l-Unjoni Ewropea tista’ tissottometti aġġustamenti bil-miktub bl-użu tal-metodoloġija ta’ hawn fuq lis-Segretarju Eżekuttiv tal-Kummissjoni Ekonomika għall-Ewropa tan-Nazzjonijiet Uniti, li għandu jikkomunika l-aġġustamenti lill-Partijiet kollha għall-informazzjoni.


               IL-KUMMISSJONI EWROPEA
            Brussell, 17.12.2020
            COM(2020) 814 final
            2020/0357(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi espressa, f’isem l-Unjoni Ewropea, fl-erbgħa u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

               MEMORANDUM TA’ SPJEGAZZJONI

               1.SUĠĠETT TAL-PROPOSTA

               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi espressa f’isem l-Unjoni fl-64 sessjoni tal-Kummissjoni dwar id-Drogi Narkotiċi fir-rigward tal-iskedar ta’ sustanzi taħt il-Konvenzjoni Unika tan-NU dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni tan-NU dwar is-Sustanzi Psikotropiċi tal-1971. L-64 sessjoni tal-Kummissjoni dwar id-Drogi Narkotiċi se ssir bejn it-12 u s-16 ta’ April 2021.2.KUNTEST TAL-PROPOSTA

               2.1. Il-Konvenzjoni Unika tan-NU dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni tan-NU dwar is-Sustanzi Psikotropiċi tal-1971

               Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972, (il-“Konvenzjoni dwar id-Drogi Narkotiċi”)
                  1
                għandha l-għan li tiġġieled l-abbuż tad-drogi permezz ta’ azzjoni kkoordinata fil-livell internazzjonali. Hemm żewġ forom ta’ intervent u ta’ kontroll li jaħdmu id f’id. L-ewwel u qabel kollox hija tara li l-pussess, l-użu, il-kummerċ, id-distribuzzjoni, l-importazzjoni, l-esportazzjoni, il-manifattura u l-produzzjoni ta’ drogi jkunu limitati biss għal skopijiet mediċi u xjentifiċi. It-tieni, it-traffikar tad-droga jiġi miġġieled permezz ta’ kooperazzjoni internazzjonali li tkun ta’ deterrent u skuraġġament għat-traffikanti tad-droga.

               Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  2
                tistabbilixxi sistema ta’ kontroll internazzjonali għas-sustanzi psikotropiċi. Hija rrispondiet għad-diversifikazzjoni u l-espansjoni tal-ispettru tad-drogi u introduċiet kontrolli fuq numru ta’ drogi sintetiċi skont l-abbuż potenzjali tagħhom, minn naħa, u l-valur terapewtiku tagħhom min-naħa l-oħra.

               L-Istati Membri kollha tal-UE huma firmatarji tal-Konvenzjonijiet, iżda l-Unjoni mhijiex.

               2.2.Il-Kummissjoni dwar id-Drogi Narkotiċi

               Il-Kummissjoni dwar id-Drogi Narkotiċi hija kummissjoni tal-Kunsill Ekonomiku u Soċjali tan-NU u l-funzjonijiet u s-setgħat tagħha huma mniżżla, fost l-oħrajn, fiż-żewġ Konvenzjonijiet. Hija magħmula minn 53 Stat Membru tan-NU eletti mill-Kunsill Ekonomiku u Soċjali tan-NU. 12-il Stat Membru huma membri tal-Kummissjoni dwar id-Drogi Narkotiċi bid-dritt li jivvutaw f’Marzu 2021
                  3
               . L-Unjoni għandha status ta’ osservatur fil-Kummissjoni dwar id-Drogi Narkotiċi.

               2.3.L-att previst tal-Kummissjoni dwar id-Drogi Narkotiċi

               Il-Kummissjoni dwar id-Drogi Narkotiċi temenda fuq bażi regolari l-lista ta’ sustanzi li huma annessi mal-Konvenzjonijiet abbażi tar-rakkomandazzjonijiet tal-Organizzazzjoni Dinjija tas-Saħħa (WHO) li tingħata pariri mill-Kumitat ta’ Esperti tagħha dwar id-Dipendenza fuq id-Droga.

               Id-WHO rrakkomandat li s-Segretarju Ġenerali tan-NU jżid tmienja mill-ħdax-il sustanza, li ġew rieżaminati b’mod kritiku mill-Kumitat ta’ Esperti tad-WHO dwar id-Dipendenza fuq id-Droga, mal-iskedi tal-Konvenzjonijiet.

               Fl-64 sessjoni tagħha, li se ssir fi Vjenna mit-12 sas-16 ta’ April 2021, il-Kummissjoni dwar id-Drogi Narkotiċi mitluba tadotta d-deċiżjonijiet dwar l-iskedar ta’ dawn is-sustanzi taħt il-Konvenzjonijiet.

               3.Pożizzjoni li trid tittieħed f’isem l-Unjoni

               Il-bidliet fl-iskedi tal-Konvenzjonijiet ikollhom riperkussjonijiet diretti fil-kamp tal-applikazzjoni tad-dritt tal-Unjoni fil-qasam tal-kontroll tad-droga għall-Istati Membri kollha. L-Artikolu 1(1) tad-Deċiżjoni Kwadru tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta’ pieni fil-qasam tat-traffikar illeċitu tad-drogi
                  4
                (id-“Deċiżjoni Kwadru”) jiddikjara li, għall-finijiet tad-Deċiżjoni Kwadru, “droga” tfisser sustanza koperta jew mill-Konvenzjoni dwar id-Drogi Narkotiċi jew mill-Konvenzjoni dwar is-Sustanzi Psikotropiċi u kwalunkwe waħda mis-sustanzi mniżżla fl-Anness tad-Deċiżjoni Kwadru. Għalhekk id-Deċiżjoni Kwadru tapplika għas-sustanzi elenkati fl-Iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. Għaldaqstant kwalunkwe tibdil fl-iskedi annessi ma’ dawn il-Konvenzjonijiet jaffettwa b’mod dirett ir-regoli komuni tal-UE u jibdel il-kamp ta’ applikazzjoni tagħhom skont l-Artikolu 3(2) tat-Trattat dwar il-Funzjonament tal-Unjoni Ewropea (TFUE). Dan irrispettivament minn jekk is-sustanza kkonċernata hijiex taħt kontroll fl-Unjoni
                  5
               .

               Waħda mill-ħdax-il sustanza, li ġew rieżaminati mill-Kumitat ta’ Esperti dwar id-Dipendenza fuq id-Droga, hija suġġetta għal miżuri ta’ kontroll madwar l-Unjoni. L-isotonitażen ġie inkluż fid-definizzjoni ta’ “droga” fid-Deċiżjoni Kwadru tal-Kunsill 2004/757/ĠAI
                  6
               . Sustanza waħda, l-MDMB-4en-PINACA, tinsab taħt monitoraġġ intensiv miċ-Ċentru Ewropew għall-Monitoraġġ tad-Droga u d-Dipendenza fuq id-Droga; hija wkoll is-suġġett ta’ rapport ta’ valutazzjoni tar-riskju. Id-9 sustanzi l-oħrajn qed jiġu mmonitorjati miċ-Ċentru Ewropew għall-Monitoraġġ tad-Droga u d-Dipendenza fuq id-Droga.

               Il-proposta tal-Kummissjoni għal pożizzjoni komuni tal-Unjoni tissuġġerixxi li jingħata appoġġ lir-rakkomandazzjonijiet tad-WHO billi dawn huma konformi mal-għarfien xjentifiku ta’ bħalissa. Fir-rigward tas-sustanzi psikoattivi, iż-żieda ta’ dawn is-sustanzi fl-Iskedi tal-Konvenzjonijiet hija appoġġata wkoll mill-informazzjoni li hija disponibbli mill-Bażi ta’ data Ewropea dwar Drogi Ġodda taċ-Ċentru Ewropew għall-Monitoraġġ tad-Droga u d-Dipendenza fuq id-Droga.

               Huwa meħtieġ li l-Kunsill jistabbilixxi l-pożizzjoni tal-Unjoni għal-laqgħa tal-Kummissjoni dwar id-Drogi Narkotiċi meta din tissejjaħ biex tiddeċiedi dwar l-iskedar tas-sustanzi. Jenħtieġ li dik il-pożizzjoni, minħabba l-limitazzjonijiet intrinsiċi tal-istatus ta’ osservatur tal-Unjoni, tiġi espressa mill-Istati Membri li se jkunu membri tal-Kummissjoni dwar id-Drogi Narkotiċi f’Marzu 2021, filwaqt li jaġixxu b’mod konġunt fl-interess tal-Unjoni fi ħdan il-Kummissjoni dwar id-Drogi Narkotiċi. L-Unjoni mhijiex parti f’dawn il-Konvenzjonijiet iżda għandha kompetenza esklussiva f’dan il-qasam.

               Għal dan l-għan, il-Kummissjoni qed tipproponi li l-Istati Membri li se jkunu membri tal-Kummissjoni dwar id-Drogi Narkotiċi f’Marzu 2021 jesprimu l-pożizzjoni tal-Unjoni f’isem l-Unjoni Ewropea fl-64 sessjoni tal-Kummissjoni dwar id-Drogi Narkotiċi dwar l-iskedar tas-sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi. Din hija l-ħames darba li l-Kummissjoni qiegħda tippreżenta proposta ta’ dan it-tip dwar il-pożizzjoni tal-Unjoni
                  7
               . Il-Kunsill adotta l-pożizzjonijiet tal-Unjoni
                  8
                u dan ippermetta lill-UE titkellem b’vuċi waħda fil-laqgħat preċedenti tal-Kummissjoni dwar id-Drogi Narkotiċi dwar l-iskedar internazzjonali, billi l-Istati Membri li pparteċipaw fil-Kummissjoni dwar id-Drogi Narkotiċi vvutaw favur l-iskedar f’konformità mal-pożizzjoni tal-Unjoni.

               4.BAŻI ĠURIDIKA

               4.1.Bażi ġuridika proċedurali

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni tkunx membru tal-korp jew parti fil-ftehim
                  9
               . Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Dan jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  10
               .

               Il-Kummissjoni dwar id-Drogi Narkotiċi hija “korp imwaqqaf bi ftehim” fi ħdan it-tifsira ta’ dan l-Artikolu, minħabba li hija korp stabbilit mill-Kunsill Ekonomiku u Soċjali tan-NU – organu tan-Nazzjonijiet Uniti — u li ngħata kompiti speċifiċi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi.

               Id-deċiżjonijiet ta’ skedar tal-Kummissjoni dwar id-Drogi Narkotiċi huma “atti li jkollhom effetti legali” skont it-tifsira tal-Artikolu 218(9) TFUE. Skont il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi, id-deċiżjonijiet tal-Kummissjoni dwar id-Drogi Narkotiċi jsiru vinkolanti awtomatikament, sakemm parti ma tkunx ippreżentat id-deċiżjoni għal rieżami lill-Kunsill Ekonomiku u Soċjali tan-NU fil-perjodu ta’ żmien applikabbli
                  11
               . Id-deċiżjonijiet tal-Kunsill Ekonomiku u Soċjali tan-NU dwar din il-kwistjoni jkunu finali. Id-deċiżjonijiet ta’ skedar tal-Kummissjoni dwar id-Drogi Narkotiċi għandhom ukoll effetti legali fl-ordinament ġuridiku tal-UE bis-saħħa tad-dritt tal-Unjoni, minħabba l-fatt li jistgħu jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri d-Deċiżjoni Kwadru tal-Kunsill 2004/757/ĠAI. Il-bidliet fl-iskedi tal-Konvenzjonijiet ikollhom riperkussjonijiet diretti għall-kamp ta’ applikazzjoni ta’ dan l-istrument legali tal-UE.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) TFUE.

               4.2.Bażi ġuridika sostantiva

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni.

               L-objettiv ewlieni u l-kontenut tal-att previst jirrelataw mat-traffikar illeċitu tad-droga.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 83(1) TFUE li jidentifika t-traffikar illeċitu tad-droga bħala wieħed mir-reati b’dimensjoni transfruntiera speċjali u jagħti s-setgħa lill-Parlament Ewropew u lill-Kunsill biex jistabbilixxu regoli minimi dwar id-definizzjoni ta’ reati u sanzjonijiet fil-qasam tat-traffikar illeċitu tad-droga.

               4.3.Ġeometrija varjabbli

               Id-Danimarka marbuta bid-Deċiżjoni Kwadru tal-Kunsill Nru 2004/757/ĠAI kif applikabbli sal-21 ta’ Novembru 2018 li tistipula fl-Artikolu 1 tagħha li “drogi” għandhom ifissru kwalunkwe waħda mis-sustanzi koperti jew mill-Konvenzjoni dwar id-Drogi Narkotiċi jew mill-Konvenzjoni dwar is-Sustanzi Psikotropiċi.

               Peress li d-deċiżjonijiet ta’ skedar tal-Kummissjoni dwar id-Drogi Narkotiċi jaffettwaw ir-regoli komuni fil-qasam tat-traffikar illeċitu tad-drogi li d-Danimarka marbuta bihom, id-Danimarka tipparteċipa fl-adozzjoni tad-Deċiżjoni tal-Kunsill li tistabbilixxi l-pożizzjoni li għandha tiġi adottata f’isem l-Unjoni meta jiġu adottati deċiżjonijiet ta’ skedar simili.

               4.4.Konklużjoni

               Il-bażi ġuridika għal din il-proposta hija l-Artikolu 83(1) TFUE, flimkien mal-Artikolu 218(9) TFUE.

               5.IMPLIKAZZJONIJIET BAĠITARJI

               L-ebda implikazzjoni baġitarja.

               2020/0357 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi espressa, f’isem l-Unjoni Ewropea, fl-erbgħa u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 83(1) flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972
                  12
               , (il-“Konvenzjoni dwar id-Drogi Narkotiċi”) daħlet fis-seħħ fit-8 ta’ Awwissu 1975.

               (2)Skont l-Artikolu 3 tal-Konvenzjoni dwar id-Drogi Narkotiċi, il-Kummissjoni dwar id-Drogi Narkotiċi tista’ tiddeċiedi li żżid is-sustanzi mal-Iskedi ta’ dik il-Konvenzjoni. Hija tista’ biss tagħmel tibdiliet fl-Iskedi f’konformità mar-rakkomandazzjonijiet tal-Organizzazzjoni Dinjija tas-Saħħa (WHO), iżda tista’ tiddeċiedi wkoll li ma tagħmilx il-bidliet irrakkomandati mid-WHO.

               (3)Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  13
                daħlet fis-seħħ fis-16 ta’ Awwissu 1976.

               (4)Skont l-Artikolu 2 tal-Konvenzjoni dwar is-Sustanzi Psikotropiċi, il-Kummissjoni dwar id-Drogi Narkotiċi tista’ tiddeċiedi li żżid is-sustanzi mal-Iskedi ta’ dik il-Konvenzjoni, jew li tneħħihom, abbażi tar-rakkomandazzjonijiet tad-WHO. Hija għandha setgħat diskrezzjonali estensivi biex tieħu kont ta’ fatturi ekonomiċi, soċjali, legali, amministrattivi u fatturi oħrajn, iżda ma tistax taġixxi b’mod arbitrarju.

               (5)Il-bidliet fl-Iskedi taż-żewġ Konvenzjonijiet għandhom riperkussjonijiet diretti fuq il-kamp ta’ applikazzjoni tad-dritt tal-Unjoni fil-qasam tal-kontroll tad-drogi. Id-Deċiżjoni Kwadru tal-Kunsill 2004/757/ĠAI
                  14
                tapplika għas-sustanzi elenkati fl-Iskedi ta’ dawn il-Konvenzjonijiet. Għaldaqstant kwalunkwe tibdil fl-Iskedi annessi mal-Konvenzjonijiet jaffettwa b’mod dirett ir-regoli komuni tal-Unjoni u jibdel il-kamp ta’ applikazzjoni tagħhom skont l-Artikolu 3(2) tat-Trattat dwar il-Funzjonament tal-Unjoni Ewropea.

               (6)Matul l-erbgħa u sittin sessjoni, li hija tentattivament skedata għal bejn it-12 u s-16 ta’ April 2021 fi Vjenna, il-Kummissjoni dwar id-Drogi Narkotiċi se tadotta deċiżjonijiet dwar iż-żieda ta’ 8 sustanzi ġodda mal-Iskedi tal-Konvenzjonijiet tan-NU.

               (7)L-Unjoni mhix parti fil-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi. Hija għandha status ta’ osservatur bla ebda dritt tal-vot fil-Kummissjoni dwar id-Drogi Narkotiċi li tnax-il Stat Membru huma membri tagħha bid-dritt tal-vot f’Marzu 2021
                  15
               . Għaldaqstant huwa meħtieġ li l-Kunsill jawtorizza lill-Istati Membri jesprimu l-pożizzjoni tal-Unjoni dwar l-iskedar ta’ sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi peress li d-deċiżjonijiet dwar iż-żieda ta’ sustanzi ġodda mal-Iskedi tal-Konvenzjonijiet jaqgħu fil-kompetenza esklużiva tal-Unjoni.

               (8)Id-WHO irrakkomandat iż-żieda ta’ sustanza ġdida oħra fl-Iskeda I tal-Konvenzjoni dwar id-Drogi Narkotiċi, erba’ sustanzi ġodda fl-Iskeda II u tliet sustanzi ġodda fl-Iskeda IV tal-Konvenzjoni dwar is-Sustanzi Psikotropiċi.

               (9)Is-sustanzi l-ġodda li ġew rieżaminati mill-Kumitat tal-Esperti tad-WHO dwar id-Dipendenza fuq id-Droga (“il-Kumitat tal-Esperti”) u li ġew irrakkomandati biex jiġu skedati mid-WHO huma mmonitorjati miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanzi psikoattivi ġodda skont it-termini tar-Regolament (KE) Nru 1920/2006 tal-Parlament Ewropew u tal-Kunsill
                  16
               .

               (10)Skont il-valutazzjoni tal-Kumitat tal-Esperti, l-isotonitażen (isem kimiku: N,N-dietil-2-[[4-(1-metiletossi)fenil]metil]-5-nitro-1H-benżimidażol-1-etanammina) huwa analġeżiku oppjojde sintetiku u huwa relatat mill-qrib mal-etonitażen u l-klonitażen, li t-tnejn li huma huma taħt il-kontroll internazzjonali skont il-Konvenzjoni tal-1961 dwar id-Drogi Narkotiċi. L-isotonitażen ma għandu l-ebda użu terapewtiku u lanqas ma ġie awtorizzat jitqiegħed fis-suq bħala prodott mediċinali. Hemm biżżejjed evidenza li l-isotonitażen qed jiġi abbużat, jew x’aktarx li jiġi abbużat, u jista’ jikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt il-kontroll internazzjonali. Għaldaqstant, id-WHO tirrakkomanda li l-isotonitażen jitqiegħed fl-Iskeda I tal-Konvenzjoni dwar id-Drogi Narkotiċi.

               (11)L-isotonitażen ġie inkluż fid-definizzjoni ta’ “droga” skont id-Deċiżjoni Qafas 2004/757/ĠAI permezz ta’ Direttiva Delegata tal-Kummissjoni
                  17
               .

               (12)Għaldaqstant, jenħtieġ li l-Istati Membri jieħdu l-pożizzjoni li l-isotonitażen jiżdied mal-Iskeda I tal-Konvenzjoni dwar id-Drogi Narkotiċi.

               (13)Skont il-valutazzjoni tal-Kumitat tal-Esperti, MDMB-4en-PINACA (isem kimiku: metil 3,3-dimetil-2-(1-(pent-4-en-1-il)-1H-indażolu-3-karbossamido)butanoat) hija kannabinojdi sintetika. L-MDMB-4en-PINACA ma għandha l-ebda użu terapewtiku u ma rċeviet l-ebda awtorizzazzjoni għat-tqegħid fis-suq bħala prodott mediċinali. Hemm biżżejjed evidenza li MDMB-4en-PINACA qed tiġi abbużata jew x’aktarx li tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt il-kontroll internazzjonali. Għaldaqstant, id-WHO tirrakkomanda li l-MDMB-4en-PINACA titqiegħed fl-Iskeda II tal-Konvenzjoni dwar is-Sustanzi Psikotropiċi.

               (14)L-MDMB-4en-PINACA nstabet f’20 Stat Membru u hija kkontrollata f’14-il Stat Membru. Hija ġiet assoċjata ma’ disa’ mwiet; hija ġiet assoċjata wkoll ma’ 11-il intossikazzjoni mhux fatali. L-MDMB-4en-PINACA bħalissa hija s-suġġett ta’ investigazzjoni dettaljata, li se twassal għal rapport ta’ valutazzjoni tar-riskju miċ-Ċentru Ewropew għall-Monitoraġġ tad-Droga u d-Dipendenza fuq id-Droga.

               (15)Għaldaqstant, jenħtieġ li l-Istati Membri jieħdu l-pożizzjoni li l-MDMB-4en-PINACA tiżdied fl-Iskeda II tal-Konvenzjoni dwar is-Sustanzi Psikotropiċi.

               (16)Skont il-valutazzjoni tal-Kumitat tal-Esperti, il-CUMYL-PeGACLONE (isem kimiku: 2-(1-metil-1-fenil-etil)-5-pentil-pirido[4,3-b]indol-1-on) hija kannabinojdi sintetika. Il-CUMYL-PeGACLONE ma tidhirx li hija liċenzjata għal użi terapewtiċi u lanqas ma rċeviet awtorizzazzjoni għat-tqegħid fis-suq bħala prodott mediċinali. Hemm biżżejjed evidenza li l-CUMYL-PeGACLONE qed tiġi abbużata jew x’aktarx li tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-CUMYL-PeGACLONE titqiegħed fl-Iskeda II tal-Konvenzjoni dwar is-Sustanzi Psikotropiċi.

               (17)Il-CUMYL-PeGACLONE nstabet fi ħdax-il Stat Membru u hija kkontrollata f’tal-anqas ħames Stati Membri. Hija ġiet assoċjata ma’ tal-anqas tliet imwiet u nstabet f’sitt kampjuni bijoloġiċi assoċjati ma’ avvenimenti avversi serji.

               (18)Għaldaqstant, jenħtieġ li l-Istati Membri jieħdu l-pożizzjoni li l-CUMYL-PeGACLONE tiżdied fl-Iskeda II tal-Konvenzjoni dwar is-Sustanzi Psikotropiċi.

               (19)Skont il-valutazzjoni tal-Kumitat tal-Esperti, il-flubromażolam (isem kimiku: 8-bromo-6-(2-fluworofenil)-1-metil-4H-[1,2,4]triażolo[4,3-a][1,4]benżodiażepina) hija sustanza tat-tip benżodiażepina. Il-flubromażolam ġiet riċerkata għall-proprjetajiet ansjolitiċi tagħha u għat-tnaqqis tal-effetti sekondarji sedattivi, ipnotiċi u atassiċi tagħha, iżda ma jidhirx li hija liċenzjata għal użi terapewtiċi u lanqas ma rċeviet awtorizzazzjoni għat-tqegħid fis-suq bħala prodott mediċinali. Hemm biżżejjed evidenza li l-flubromażolam qed tiġi abbużata, jew x’aktarx li tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt il-kontroll internazzjonali. Għaldaqstant, id-WHO tirrakkomanda li l-flubromażolam titqiegħed fl-Iskeda IV tal-Konvenzjoni dwar is-Sustanzi Psikotropiċi.

               (20)Il-flubromażolam instabet fi 15-il Stat Membru u hija kkontrollata f’tal-anqas seba’ Stati Membri. Hija ġiet assoċjata ma’ żewġ imwiet u seba’ intossikazzjonijiet mhux fatali; hija instabet ukoll f’44 kampjun bijoloġiku assoċjati ma’ mwiet.

               (21)Għaldaqstant, jenħtieġ li l-Istati Membri jieħdu l-pożizzjoni li l-flubromażolam tiżdied fl-Iskeda IV tal-Konvenzjoni dwar is-Sustanzi Psikotropiċi.

               (22)Skont il-valutazzjoni tal-Kumitat tal-Esperti, il-klonażolam (magħrufa wkoll bħala klonitrażolam; isem kimiku: 6-(2-klorofenil)-1-metil-8-nitro-4H-[1,2,4]triażolo[4,3-a][1,4]benżodiażepina) hija sustanza tat-tip benżodiażepina. Il-klonażolam ma tidhirx li hija liċenzjata għal użi terapewtiċi u lanqas ma rċeviet awtorizzazzjoni għat-tqegħid fis-suq bħala prodott mediċinali. Hemm biżżejjed evidenza li l-klonażolam qed tiġi abbużata, jew x’aktarx li tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt il-kontroll internazzjonali. Għaldaqstant, id-WHO tirrakkomanda li l-klonażolam titqiegħed fl-Iskeda IV tal-Konvenzjoni dwar is-Sustanzi Psikotropiċi.

               (23)Il-klonażolam instabet fi 15-il Stat Membru u hija kkontrollata f’tal-anqas erba’ Stati Membri. Hija ġiet assoċjata ma’ żewġ imwiet u ħames intossikazzjonijiet mhux fatali.

               (24)Għaldaqstant, jenħtieġ li l-Istati Membri jieħdu l-pożizzjoni li l-klonażolam tiżdied fl-Iskeda IV tal-Konvenzjoni dwar is-Sustanzi Psikotropiċi.

               (25)Skont il-valutazzjoni tal-Kumitat tal-Esperti, id-diklażepam (magħrufa wkoll bħala Ro 5-3448; isem kimiku: 7-kloro-5-(2-klorofenil)-1-metil-1,3-diidro-2H-1,4-benżodiażepina-2-on) hija sustanza tat-tip benżodiażepina. Id-diklażepam ma tidhirx li hija liċenzjata għal użi terapewtiċi u lanqas ma rċeviet awtorizzazzjoni għat-tqegħid fis-suq bħala prodott mediċinali. Hemm biżżejjed evidenza li d-diklażepam qed tiġi abbużata, jew x’aktarx li tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt il-kontroll internazzjonali. Għaldaqstant, id-WHO tirrakkomanda li d-diklażepam titqiegħed fl-Iskeda IV tal-Konvenzjoni dwar is-Sustanzi Psikotropiċi.

               (26)Id-diklażepam instabet f’16-il Stat Membru u hija kkontrollata f’tal-anqas tmien Stati Membri. Hija ġiet assoċjata ma’ żewġ imwiet; hija instabet ukoll fi 8 kampjuni bijoloġiċi assoċjati ma’ mwiet.

               (27)Għaldaqstant, jenħtieġ li l-Istati Membri jieħdu l-pożizzjoni li d-diklażepam tiżdied fl-Iskeda IV tal-Konvenzjoni dwar is-Sustanzi Psikotropiċi.

               (28)Skont il-valutazzjoni tal-Kumitat tal-Esperti, 3-MeO-PCP (isem kimiku: 1-[1-(3-metossifenil)ċikloeżil]piperidin) hija sustanza tat-tip dissoċjattiv. It-3-MeO-PCP ma tidhirx li hija liċenzjata għal użi terapewtiċi u lanqas ma rċeviet awtorizzazzjoni għat-tqegħid fis-suq bħala prodott mediċinali. Hemm biżżejjed evidenza li t-3-MeO-PCP qed tiġi abbużata jew x’aktarx li tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt il-kontroll internazzjonali. Għaldaqstant, id-WHO tirrakkomanda li t-3-MeO-PCP titqiegħed fl-Iskeda II tal-Konvenzjoni dwar is-Sustanzi Psikotropiċi.

               (29)It-3-MeO-PCP instabet fi 18-il Stat Membru u hija kkontrollata f’tal-anqas tmien Stati Membri. Hija ġiet assoċjata ma’ tal-inqas seba’ mwiet u ħames intossikazzjonijiet mhux fatali; hija instabet ukoll fi 18-il kampjun bijoloġiku assoċjati ma’ avvenimenti avversi serji.

               (30)Għaldaqstant, jenħtieġ li l-Istati Membri jieħdu l-pożizzjoni li t-3-MeO-PCP tiżdied fl-Iskeda II tal-Konvenzjoni dwar is-Sustanzi Psikotropiċi.

               (31)Skont il-valutazzjoni tal-Kumitat tal-Esperti, id-difenidin (isem kimiku: 1-(1,2-difeniletil)piperidin) hija sustanza tat-tip dissoċjattiv. Id-difenidin ma tidhirx li hija liċenzjata għal użi terapewtiċi u lanqas ma rċeviet awtorizzazzjoni għat-tqegħid fis-suq bħala prodott mediċinali. Hemm biżżejjed evidenza li d-difenidin qed tiġi abbużata, jew x’aktarx li tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt il-kontroll internazzjonali. Għaldaqstant, id-WHO tirrakkomanda li d-difenidin titqiegħed fl-Iskeda II tal-Konvenzjoni dwar is-Sustanzi Psikotropiċi.

               (32)Id-difenidin instabet fi 17-il Stat Membru u hija kkontrollata f’tal-anqas tmien Stati Membri. Hija ġiet assoċjata ma’ tal-anqas żewġ intossikazzjonijiet mhux fatali u nstabet f’ħames kampjuni bijoloġiċi assoċjati ma’ avvenimenti avversi serji.

               (33)Għaldaqstant, jenħtieġ li l-Istati Membri jieħdu l-pożizzjoni li d-difenidin tiżdied fl-Iskeda II tal-Konvenzjoni dwar is-Sustanzi Psikotropiċi.

               (34)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kummissjoni dwar id-Drogi Narkotiċi, peress li d-deċiżjonijiet dwar id-deċiżjonijiet differenti dwar l-iskedar fir-rigward tat-tmien sustanzi se jkunu jistgħu jinfluwenzaw b’mod deċiżiv il-kontenut tad-dritt tal-Unjoni, jiġifieri d-Deċiżjoni Kwadru 2004/757/ĠAI.

               (35)Il-pożizzjoni tal-Unjoni trid tiġi espressa mill-Istati Membri li huma membri tal-Kummissjoni dwar id-Drogi Narkotiċi, li jaġixxu b’mod konġunt.

               (36)Id-Danimarka marbuta bid-Deċiżjoni Kwadru 2004/757/ĠAI kif applikabbli sal-21 ta’ Novembru 2018 u għalhekk qed tieħu sehem fl-adozzjoni u l-applikazzjoni ta’ din id-Deċiżjoni.

               (37)L-Irlanda marbuta bid-Deċiżjoni Kwadru 2004/757/ĠAI u għalhekk qed tieħu sehem fl-adozzjoni u l-applikazzjoni ta’ din id-Deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni fl-erbgħa u sittin sessjoni tal-Kummissjoni dwar id-Drogi Narkotiċi mit-12 sas-16 ta’ April 2021, meta dak il-korp jintalab jadotta deċiżjonijiet dwar iż-żieda ta’ sustanzi fl-Iskedi tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 kif emendata bil-Protokoll tal-1972 u l-Konvenzjoni tan-Nazzjonijiet Uniti dwar is-Sustanzi Psikotropiċi tal-1971, hija stabbilita fl-Anness ta’ din id-Deċiżjoni.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, li jaġixxu b’mod konġunt.

               Artikolu 3

               Din id-Deċiżjoni hija indirizzata lill-Istati Membri skont it-Trattati.

               Magħmul fi Brussell,

                        Għall-Kunsill

                     Il-President

                     (1)

                        United Nations Treaty Series (Sensiela tat-Trattati tan-Nazzjonijiet Uniti), vol. 978, Nru 14152.

                     (2)

                        United Nations Treaty Series (Sensiela tat-Trattati tan-Nazzjonijiet Uniti), vol. 1019, Nru 14956.

                     (3)

                        L-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, il-Polonja, Spanja u l-Iżvezja.

                     (4)

                        ĠU L 335, 11.11.2004, p. 8, kif emendata bid-Direttiva (UE) 2017/2103 tal-Parlament Ewropew u tal-Kunsill tal-15 ta’ Novembru 2017 li temenda d-Deċiżjoni Kwadru tal-Kunsill 2004/757/ĠAI sabiex id-definizzjoni ta’ “droga” tinkludi sustanzi psikoattivi ġodda u li tħassar id-Deċiżjoni tal-Kunsill 2005/387/ĠAI, ĠU L 305, 21.11.2017, p. 12.

                     (5)

                        Ara l-Anness għad-Deċiżjoni Kwadru.

                     (6)

                        Id-Direttiva Delegata tal-Kummissjoni (UE) 2020/1687 tat-2 ta’ Settembru 2020 li temenda l-Anness tad-Deċiżjoni Kwadru tal-Kunsill 2004/757/ĠAI fir-rigward tal-inklużjoni tas-sustanza psikoattiva ġdida N,N-dietil-2-[[4-(1-metiletossi)fenil]metil]-5-nitro-1H-benżimidażol-1-etanammina (isotonitażen) fid-definizzjoni ta’ “droga”, ĠU L 379, 13.11.2020, p. 55.

                     (7)

                        COM(2017) 72 final; COM(2018) 31 final; COM(2018) 862 final; COM(2019) 631 final.

                     (8)

                        Adottati mill-Kunsill fis-7 ta’ Marzu 2017, fis-27 ta’ Frar 2018, fil-5 ta’ Marzu 2019, u fil-11 ta’ Frar 2020, rispettivament.

                     (9)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (10)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (11)

                        L-Artikolu 3(7) tal-Konvenzjoni dwar id-Drogi Narkotiċi; L-Artikolu 2(7) tal-Konvenzjoni dwar is-Sustanzi Psikotropiċi.

                     (12)

                        United Nations Treaty Series (Sensiela tat-Trattati tan-Nazzjonijiet Uniti), vol. 978, Nru 14152.

                     (13)

                        United Nations Treaty Series (Sensiela tat-Trattati tan-Nazzjonijiet Uniti), vol. 1019, Nru 14956.

                     (14)

                        Id-Deċiżjoni Kwadru tal-Kunsill 2004/757/ĠAI tal-25 ta' Ottubru 2004 li tistabbilixxi dispożizzjonijiet minimi dwar l-elementi kostitwenti ta' atti kriminali u ta' pieni fil-qasam tat-traffikar illeċitu ta' drogi (ĠU L 335, 11.11.2004, p. 8).

                     (15)

                        L-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, il-Polonja, Spanja u l-Iżvezja.

                     (16)

                        Ir-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (ĠU L 376, 27.12.2006, p. 1).

                     (17)

                        Id-Direttiva Delegata tal-Kummissjoni (UE) 2020/1687 tat-2 ta’ Settembru 2020 li temenda l-Anness tad-Deċiżjoni Kwadru tal-Kunsill 2004/757/ĠAI fir-rigward tal-inklużjoni tas-sustanza psikoattiva ġdida N,N-dietil-2-[[4-(1-metiletossi)fenil]metil]-5-nitro-1H-benżimidażol-1-etanammina (isotonitażen) fid-definizzjoni ta’ “droga”, C(2020) 5897 final, ĠU L 379, 13.11.2020, p. 55.

    ---documentbreak---

               IL-KUMMISSJONI EWROPEA
            Brussell, 17.12.2020
            COM(2020) 814 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tiġi espressa, f’isem l-Unjoni Ewropea, fl-erbgħa u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

               ANNESS

               Il-pożizzjoni li trid tiġi espressa mill-Istati Membri li huma membri tal-Kummissjoni dwar id-Drogi Narkotiċi u li jaġixxu b’mod konġunt fl-interess tal-Unjoni matul l-erbgħa u sittin sessjoni tal-Kummissjoni dwar id-Drogi Narkotiċi, li hija skedata tentattivament għal mit-12 sas-16 ta’ April 2021, fir-rigward tal-bidliet fil-kamp ta’ applikazzjoni tal-kontroll tas-sustanzi:

               (1)L-isotonitażen irid jiġi inkluż fl-Iskeda I tal-Konvenzjoni dwar id-Drogi Narkotiċi;

               (2)L-MDMB-4en-PINACA trid tiġi inkluża fl-Iskeda II tal-Konvenzjoni dwar is-Sostanzi Psikotropiċi;

               (3)Il-CUMYL-PeGACLONE trid tiġi inkluża fl-Iskeda II tal-Konvenzjoni dwar is-Sostanzi Psikotropiċi;

               (4)Il-flubromażolam trid tiġi inkluża fl-Iskeda IV tal-Konvenzjoni dwar is-Sostanzi Psikotropiċi;

               (5)Il-klonażolam trid tiġi inkluża fl-Iskeda IV tal-Konvenzjoni dwar is-Sostanzi Psikotropiċi;

               (6)Id-diklażepam trid tiġi inkluża fl-Iskeda IV tal-Konvenzjoni dwar is-Sostanzi Psikotropiċi;

               (7)It-3-MeO-PCP trid tiġi inkluża fl-Iskeda II tal-Konvenzjoni dwar is-Sostanzi Psikotropiċi;

               (8)Id-difenidin trid tiġi inkluża fl-Iskeda II tal-Konvenzjoni dwar is-Sostanzi Psikotropiċi.


               IL-KUMMISSJONI EWROPEA
            Brussell, 17.12.2020
            COM(2020) 847 final
            2020/0376(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni rigward il-Ftehim Settorjali dwar il-Krediti ta’ Esportazzjoni għall-Inġenji tal-Ajru Ċivili

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni rigward il-Ftehim Settorjali dwar il-Krediti ta’ Esportazzjoni għall-Inġenji tal-Ajru Ċivili (“Ftehim Settorjali għall-Inġenji tal-Ajru” jew “FSIA”) b’rabta mal-Linja Komuni prevista skont il-Parti 4, it-Taqsima 3 tal-FSIA.

               2.Kuntest tal-proposta

               2.1.Il-Ftehim Settorjali dwar il-Krediti ta’ Esportazzjoni għall-Inġenji tal-Ajru Ċivili

               Il-Ftehim Settorjali għall-Inġenji tal-Ajru għandu l-għan li jipprovdi qafas għal użu prevedibbli, konsistenti u trasparenti tal-krediti ta’ esportazzjoni uffiċjalment appoġġati għall-bejgħ jew il-lokazzjoni ta’ inġenji tal-ajru u prodotti u servizzi oħrajn speċifikati fl-Artikolu 4(a) tal-FSIA. Il-Ftehim Settorjali sar effettiv fl-1 ta’ Frar 2011.

               Il-Ftehim Settorjali għall-Inġenji tal-Ajru jikkostitwixxi l-Anness III tal-Arranġament għal Krediti ta’ Esportazzjoni Uffiċjalment Appoġġati (“l-Arranġament”) li huwa inkorporat mil-lat amministrattiv fl-OECD, u jirċievi appoġġ mis-Segretarjat tal-Krediti tal-OECD. Madankollu, la l-Arranġament u lanqas il-Ftehim Settorjali għall-Inġenji tal-Ajru mhuma Atti tal-OECD
                  1
               .

               L-Unjoni Ewropea hija parti għall-Arranġament u għall-Ftehim Settorjali għall-Inġenji tal-Ajru u t-tnejn li huma ġew trasposti fl-acquis communautaire permezz tar-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011
                  2
               . Għaldaqstant l-Arranġament u l-Ftehim Settorjali għall-Inġenji tal-Ajru huma legalment vinkolanti bħala materja ta’ dritt tal-Unjoni.

               2.2.Il-Parteċipanti fil-FSIA

               Bħalissa hemm għaxar Parteċipanti fil-Ftehim Settorjali għall-Inġenji tal-Ajru (“il-Parteċipanti fil-FSIA”): l-Awstralja, il-Brażil, il-Kanada, l-Unjoni Ewropea, il-Ġappun, il-Korea, New Zealand, in-Norveġja, l-Iżvizzera u l-Istati Uniti. Il-Parteċipanti tal-FSIA jieħdu deċiżjonijiet dwar il-modifiki fil-FSIA u jistgħu jaċċettaw Linji Komuni skont il-Parti 4, it-Taqsima 3 tal-FSIA. Id-deċiżjonijiet jittieħdu b’kunsens, sabiex jekk ikun hemm xi Parteċipant li joġġezzjona, il-modifiki tal-FSIA jew il-Linja Komuni ma jkunux jistgħu jiġu adottati.

               Il-Kummissjoni Ewropea tirrappreżenta lill-Unjoni fil-laqgħat tal-Parteċipanti tal-FSIA, kif ukoll fil-proċeduri bil-miktub għat-teħid ta’ deċiżjonijiet mill-Parteċipanti.

               Linja Komuni hija strument taħt il-FSIA, li jippermetti lill-Parteċipanti, fuq bażi eċċezzjonali, li jiddistakkaw ruħhom mid-dispożizzjonijiet tal-FSIA fir-rigward ta’ tranżazzjoni speċifika jew temporanjament għal għadd mhux speċifiku ta’ tranżazzjonijiet. Il-Linji Komuni jistgħu jiġu aċċettati permezz ta’ proċedura bil-miktub billi wieħed jibqa’ sieket, peress li Parteċipant li jibqa’ sieket għandu jitqies li jkun aċċetta l-proposta tal-Linja Komuni. L-istess japplika biex Parteċipant jindika li ma għandu l-ebda pożizzjoni fir-rigward tal-Linja Komuni. Ir-reazzjonijiet għal proposta għal Linja Komuni għandhom isiru fil-prinċipju fi żmien 20 jum kalendarju (l-Artikolu 29 tal-FSIA). Is-Segretarjat tal-Krediti ta’ Esportazzjoni tal-OECD għandu jinforma lill-Parteċipanti jekk il-Linja Komuni tkunx ġiet aċċettata jew le u l-Linja Komuni maqbula ssir effettiva tlett ijiem kalendarji wara dan l-avviż (l-Artikolu 32 tal-FSIA).

               2.3.L-att previst tal-Parteċipanti fil-FSIA

               Il-miżura prevista tkun f’għamla ta’ proposta għal Linja Komuni li tiġi ppreżentata lill-Parteċipanti fil-FSIA skont il-Parti 4, it-Taqsima 3 tal-FSIA. Il-Linja Komuni proposta tkun miżura urġenti u eċċezzjonali b’reazzjoni għar-reċessjoni ekonomika minħabba l-kriżi tas-saħħa tal-Covid-19 u tnaqqas l-impatt sever tal-kriżi fuq l-industrija Ewropea tal-avjazzjoni ċivili (għal aktar dettall ara t-Taqsima 3 hawn taħt). Il-Linja Komuni proposta, jekk isir qbil dwarha, temenda temporanjament id-dispożizzjoni tal-FSIA li tirregola r-ripagament tal-kapital (l-Artikolu 13 tal-FSIA) li konsegwentement ikollha effetti legali fl-UE bħala materja ta’ dritt tal-Unjoni (ara f’2.1 aktar ’il fuq).

               Fid-dawl tan-natura urġenti tal-miżura, jenħtieġ li l-proposta tiġi ppreżentata mill-aktar fis possibbli, u jekk ikun hemm qbil, il-Linja Komuni prevista jkollha ssir applikabbli għall-Parteċipanti kollha mill-aktar fis possibbli wkoll. Minħabba l-proċedura ta’ silenzju ta’ 20 jum stipulata fil-FSIA (ara 2.2 aktar ’il fuq), jista’ jkun hemm qbil awtomatiku fuq il-proposta tal-Unjoni għal-Linja Komuni bħala l-verżjoni finali tal-Linja Komuni, dment li ma jkun hemm l-ebda oġġezzjoni, u jenħtieġ li tidħol fis-seħħ tlett ijiem wara t-tmiem tal-proċedura.

               Fid-dawl ta’ dan ta’ hawn fuq, huwa xieraq li l-proposta tal-Unjoni tiġi stabbilita bħala l-pożizzjoni li għandha tittieħed f’isem l-Unjoni f’sede stabbilita minn ftehim, minħabba li d-deċiżjoni se tkun vinkolanti fuq l-Unjoni u se taffettwa d-dritt tal-Unjoni, permezz tal-Artikolu 1 tar-Regolament (UE) Nru 1233/2011, li jistipula li “Il-linji gwida li jinsabu fl-Arranġament dwar Krediti ta’ Esportazzjoni Uffiċjalment Appoġġati (“l-Arranġament”) għandhom japplikaw fl-Unjoni. It-test tal-Arranġament huwa anness ma’ dan ir-Regolament.”

               Il-proċedura rigward il-Linja Komuni fil-Parteċipanti fil-FSIA hija mistennija li tinbeda f’Jannar 2021 u tiġi ffinalizzata fi Frar 2021.

               3.Il-pożizzjoni li għandha tittieħed f’isem l-Unjoni

               Il-Linja Komuni prevista tippermetti lill-Parteċipanti fil-FSIA jappoġġaw temporanjament lill-manifatturi tagħhom tal-inġenji tal-ajru ċivili, li l-operat tan-negozju tagħhom jinsab mhedded minn problemi ta’ likwidità fuq terminu qasir tal-operaturi u x-xerrejja ta’ inġenji tal-ajru u magni ġodda fid-dawl tal-konsegwenzi tal-Covid-19. Bħalissa, ħafna mil-linji tal-ajru jekk mhux kollha qed jiffaċċjaw tnaqqis sostanzjali fl-introjtu, u fl-irkupru ta’ wara l-Covid, dawn il-kumpaniji xorta se jkollhom pożizzjonijiet fraġli ta’ likwidità billi se jkollhom iħabbtu wiċċhom mal-konsegwenzi finanzjarji tal-kriżi u mad-domanda ridotta.

               B’mod konkret, il-Linja Komuni proposta tippermetti lill-akkwirenti ta’ inġenji tal-ajru u magni ġodda jiddifferixxu l-bidu tar-ripagament tal-kapital tas-self għal 12-il xahar jew, jekk jiġu ssodisfati ċerti kundizzjonijiet, 18-il xahar wara l-konsenja filwaqt li tagħti lok biex il-manifatturi jirċievu l-pagament għal inġenji tal-ajru u magni ġodda kkonsenjati fit-12-il xahar li ġejjin. Il-validità tal-Linja Komuni għandha tkun ta’ 12-il xahar.

               Meta jitqies li l-iskop tal-Linja Komuni prevista huwa li jitnaqqas l-impatt sever tal-kriżi tas-saħħa tal-COVID-19 fuq l-industrija Ewropea tal-avjazzjoni ċivili, u li l-Unjoni tipprevedi li tagħmel il-proposta għal din il-Linja Komuni, il-pożizzjoni li għandha tittieħed f’isem l-Unjoni jenħtieġ li tkun dik li jsir u jiġi appoġġat l-abbozz ta’ proposta fl-Anness ta’ din id-Deċiżjoni.

               3.1.Bażi ġuridika proċedurali

               3.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li għandhom effetti legali bis-saħħa ta’ regoli tad-dritt internazzjonali li jirregolaw is-sede inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  3
               .

               3.1.2.Applikazzjoni għall-każ preżenti

               L-att li l-Parteċipanti fil-FSIA se jintalbu jadottaw jikkostitwixxi att b’effetti legali. L-att previst għandu effetti legali bis-saħħa tal-Artikolu 1 tar-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE, li jistipula li “Il-linji gwida li jinsabu fl-Arranġament dwar Krediti ta’ Esportazzjoni Uffiċjalment Appoġġjati (“l-Arranġament”) għandhom japplikaw fl-Unjoni. It-test tal-Arranġament huwa anness ma’ dan ir-Regolament.”

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               3.2.Bażi ġuridika sostantiva

               3.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni.

               3.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni. Għaldaqstant, il-bażi ġuridika sostantiva tad-deċiżjoni proposta hija l-Artikolu 207.

               3.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4) TFUE, flimkien mal-Artikolu 218(9).

               4.Pubblikazzjoni tal-att previst

               Billi l-att tal-Parteċipanti fil-FSIA se jemenda l-Ftehim Settorjali għall-Inġenji tal-Ajru, huwa xieraq li jiġi ppubblikat f’Il-Ġurnal Uffiċjali tal-Unjoni Ewropea wara li jiġi aċċettat.

               2020/0376 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni rigward il-Ftehim Settorjali dwar il-Krediti ta’ Esportazzjoni għall-Inġenji tal-Ajru Ċivili

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim Settorjali dwar il-Krediti ta’ Esportazzjoni għall-Inġenji tal-Ajru Ċivili (“il-Ftehim Settorjali għall-Inġenji tal-Ajru” jew il-“FSIA”), li jikkostitwixxi l-Anness III tal-Arranġament għal Krediti ta’ Esportazzjoni Uffiċjalment Appoġġati ġie traspost, u għaldaqstant sar legalment vinkolanti fl-Unjoni Ewropea permezz tar-Regolament (UE) Nru 1233/2011 tal-Parlament Ewropew u tal-Kunsill
                  4
               .

               (2)Il-Parteċipanti fil-Ftehim Settorjali għall-Inġenji tal-Ajru (“il-Parteċipanti fil-FSIA”) għandhom l-obbligu li jiddeċiedu, permezz ta’ proċedura bil-miktub, dwar il-proposta tal-Unjoni Ewropea għal Linja Komuni skont il-Parti 4, it-Taqsima 3 ta’ dan il-Ftehim Settorjali biex jippermettu differiment temporanju tar-ripagament tal-kapital għax-xerrejja ta’ inġenji tal-ajru u magni ġodda fid-dawl tar-reċessjoni ekonomika attwali u li qed tiżviluppa b’rabta mal-COVID-19.

               (3)Huwa xieraq li l-proposta tal-Unjoni tiġi stabbilita bħala l-pożizzjoni li għandha tittieħed f’isem l-Unjoni fil-proċedura bil-miktub tal-Parteċipanti fil-FSIA, billi d-deċiżjoni se tkun tista’ tinfluwenza b’mod determinanti l-kontenut tad-dritt tal-Unjoni bis-saħħa tar-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE.

               (4)Il-proposta għal Linja Komuni tippermetti lill-akkwirenti ta’ inġenji tal-ajru ġodda kif definiti fl-Artikoli 8(a)(1) tal-FSIA, u ta’ appoġġ għall-magni ta’ riżerva u spare parts kif stipulat fl-Artikoli 20(a), (b) u (c) tal-FSIA jiddifferixxu r-ripagamenti tal-kapital tas-self għal 12-il xahar, jew jekk jiġu ssodisfati ċerti kundizzjonijiet, għal 18-il xahar wara l-konsenja. Din il-miżura eċċezzjonali hija meħtieġa biex tirreaġixxi għar-reċessjoni ekonomika minħabba l-kriżi sanitarja b’rabta mal-Covid-19 u tnaqqas l-impatt sever tal-kriżi fuq l-industrija tal-avjazzjoni ċivili, li l-operat tan-negozju tagħhom jinsab mhedded minn problemi ta’ likwidità fuq terminu qasir tal-operaturi u l-akkwirenti ta’ inġenji tal-ajru u magni ġodda.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni rigward il-proposta għal-Linja Komuni skont il-Parti 4, it-Taqsima 3 tal-Ftehim Settorjali għall-Inġenji tal-Ajru għandha tkun ibbażata fuq l-Anness ta’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Kif definit fl-Artikolu 5 tal-Konvenzjoni tal-OECD.

                     (2)

                        Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (ĠU L 326, 8.12.2011, p. 45).

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti minn 61 sa 64.

                     (4)

                        Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (ĠU L 326, 8.12.2011, p. 45).

    ---documentbreak---

               IL-KUMMISSJONI EWROPEA
            Brussell, 17.12.2020
            COM(2020) 847 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni rigward il-Ftehim Settorjali dwar il-Krediti ta’ Esportazzjoni għall-Inġenji tal-Ajru Ċivili

               ANNESS

               Proposta tal-UE għal Linja Komuni skont l-Artikolu 28 ’il quddiem tal-FSIA – differiment tar-ripagament

               1.Numru ta’ referenza: UE [•]/2020

               2.Isem il-pajjiż importatur: Diversi

               3.Deskrizzjoni tat-tranżazzjoni: Appoġġ uffiċjali għall-Inġenji tal-Ajru u Magni ta’ Riżerva ġodda

               4.Il-proposta għal Linja Komuni: żieda temporanja ta’ żewġ profili alternattivi ta’ ripagament fil-Klawżola 13 (a) tal-FSIA

               5.Nazzjonalità u ismijiet tal-offerenti magħrufa: Mhux applikabbli

               6.Data tal-għeluq tal-perjodu ta’ sejħa għall-offerti/ta’ offerta: Mhux applikabbli

               7.Informazzjoni oħra:

               Sfond:

               L-UE qed tipproponi Linja Komuni temporanja b’effettività immedjata biex tindirizza l-kwistjonijiet ta’ likwidità fuq terminu qasir li qed jiffaċċjaw l-operaturi u x-xerrejja tal-inġenji tal-ajru u l-magni ġodda fid-dawl tal-kriżi attwali u li qed tiżviluppa b’rabta mal-COVID-19. Jidher biċ-ċar li l-biċċa l-kbira tal-linji tal-ajru jekk mhux kollha qed jiffaċċjaw tnaqqis qawwi fl-introjtu u saħansitra fil-perjodu ta’ rkupru ta’ wara l-Covid se jkollhom qagħda ta’ likwidità ferm aktar fraġli filwaqt li jkollhom jaffrontaw il-konsegwenzi finanzjarji tal-kriżi, u jaf jiffaċċjaw domanda ridotta għal ftit taż-żmien ieħor mhux ħażin.

               Il-Linja Komuni proposta għandha l-għan li ttaffi l-impatt potenzjali tal-impatt finanzjarju tal-kriżi fuq il-manifatturi nazzjonali, billi tagħti lok għall-possibbiltà li l-Parteċipanti joffru termini ta’ finanzjament li jaderixxu mal-prinċipji tal-Ftehim Settorjali għall-Inġenji tal-Ajru, filwaqt li tindirizza l-impatt speċifiku fuq il-likwidità fuq terminu qasir li qed jiġi osservat bħalissa.

               ·Termini ġenerali

               Il-proposta għandha l-għan li tindirizza din il-kwistjoni billi tippermetti b’mod temporanju lill-akkwirenti jiddifferixxu r-ripagament tal-kapital bi 12 jew 18-il xahar, filwaqt li tippermetti lill-manifatturi jirċievu pagament għall-inġenji tal-ajru u l-magni l-ġodda kkonsenjati fit-12-il xahar li ġejjin.

               ·Il-loġika tal-bonus ambjentali

               Minħabba ċ-ċirkostanzi ta’ eċċezzjoni, ix-xerrejja u min jissellef jinsabu f’qagħda ta’ finanzjament tassew magħfusa minħabba t-tnaqqis drastiku fid-domanda. F’dan il-kuntest, ix-xerrejja u min jissellef huma eliġibbli għal differiment addizzjonali ta’ sitt xhur. Min-naħa l-oħra, dawn jiġu mħeġġa jadottaw l-aħjar prattiki f’termini ta’ miżuri ta’ monitoraġġ u tnaqqis tal-emissjonijiet tal-gassijiet serra.

               Wara li ssir analiżi tar-riskju globali tat-tranżazzjoni minn kull waħda mill-aġenziji ta’ kreditu għall-esportazzjoni (“AKE”), l-ewwel pagament parzjali tal-kapital jibda mhux aktar tard minn 18-il xahar wara l-punt tal-bidu tal-kreditu, u l-pagamenti parzjali tal-imgħax jibdew mhux aktar tard minn tliet xhur - jew mhux aktar tard minn sitt xhur bil-kundizzjoni li tingħata notifika minn qabel - wara l-punt tal-bidu tal-kreditu, jekk jitqiegħed għad-dispożizzjoni tal-pubbliku pjan ta’ monitoraġġ u tnaqqis jew ta’ kumpens (“il-pjan għall-emissjonijiet tal-gassijiet serra”), fuq bażi annwali u jkun jinkludi:

               i.monitoraġġ tal-emissjonijiet tal-gassijiet serra permezz ta’ metodoloġija rikonoxxuta u aċċettabbli

               kif ukoll

               ii.mira kwantitattiva għall-emissjonijiet tal-gassijiet serra u divulgazzjoni tal-miżuri diġà fis-seħħ jew li għandhom jiġu implimentati biex jitnaqqsu jew jagħmlu tajjeb għall-emissjonijiet tal-gassijiet serra.

               Jekk pjan għall-emissjonijiet tal-gassijiet serra ma jkunx diġà fis-seħħ u għad-dispożizzjoni tal-pubbliku, ix-xerrejja jew min jissellef xorta waħda jistgħu jkunu eliġibbli għall-estensjoni addizzjonali ta’ sitt xhur deskritta hawn aktar ’il fuq, jekk jimpenjaw ruħhom b’mod espliċitu, fil-mument tal-preżentazzjoni tat-talba, li jadottaw u jaċċertaw id-divulgazzjoni xierqa ta’ tali pjan f’perjodu ta’ żmien raġonevoli matul it-12-il xahar tal-profil alternattiv għar-ripagament.

               Jekk ix-xerrej jew min jissellef ma jiddivulgax tali rapport jew pjan matul it-12-il xahar tal-profil alternattiv għar-ripagament, japplikaw it-termini ġenerali u l-ewwel pagament parzjali tal-kapital għandu jsir mhux aktar tard minn 12-il xahar wara li jinbeda l-kreditu.

               Il-proposta:

               Qed jiġi propost li għal perjodu ta’ 12-il xahar, jitqiegħed profil alternattiv għar-ripagament għad-dispożizzjoni tal-Parteċipanti taħt il-Klawżola 13(a) tal-FSIA: Ripagament tal-Kapital u l-Imgħax permezz ta’ Linja Komuni. Il-profil addizzjonali għar-ripagament disponibbli għall-Parteċipant ikun definit kif ġej:

               13(a)Il-Parteċipanti għandhom japplikaw profil ta’ ripagament tal-kapital u l-pagament tal-imgħax kif speċifikat fis-subparagrafi (1), (2), (3) jew (4) hawn taħt.

               (1)…kif imfassal fil-FSIA

               (2)…kif imfassal fil-FSIA

               (3)Bil-kundizzjoni li tingħata Notifika Minn Qabel, ir-ripagament tal-kapital u tal-imgħax flimkien għandu jsir f’pagamenti parzjali indaqs:

               (a)il-pagamenti parzjali għandhom isiru bi frekwenza ta’ mhux inqas minn kull tliet xhur u:

               (i)l-ewwel pagament parzjali tal-kapital għandu jsir mhux aktar tard minn 12-il xahar wara l-punt tal-bidu tal-kreditu. Biex ma jingħatax lok għal dubju, il-pagamenti tal-kapital li normalment ikunu dovuti fi żmien l-ewwel 12-il xahar skont (1) jew (2), se jiġu applikati pro rata fuq il-pagamenti tal-kapital li għandhom isiru skont (3).

               (ii)jew inkella, jekk ix-xerrej jew min jissellef

               –jiddivulga pubblikament rapport annwali li jinkludi monitoraġġ tal-emissjonijiet tal-gassijiet serra u pjan għat-tnaqqis jew l-ikkumpensar ta’ dawn l-emissjonijiet (“il-pjan għall-emissjonijiet tal-gassijiet serra”);

               jew

               –jimpenja ruħu uffiċjalment fil-mument tal-preżentazzjoni tat-talba, li jadotta u jaċċerta divulgazzjoni xierqa ta’ tali pjan f’perjodu ta’ żmien raġonevoli matul it-12-il xahar tal-profil alternattiv għar-ripagament taħt 3(a)(i), hawn fuq;

               L-ewwel pagament parzjali tal-kapital għandu jsir mhux aktar tard minn 18-il xahar wara l-punt tal-bidu tal-kreditu. Biex ma jingħatax lok għal dubju, il-pagamenti tal-kapital li normalment ikunu dovuti fi żmien l-ewwel 18-il xahar skont (1) jew (2), se jiġu applikati pro rata fuq il-pagamenti tal-kapital li għandhom isiru skont (3).

               Jekk ix-xerrej jew min jissellef ma jiddivulgax tali rapport jew pjan matul it-12-il xahar tal-profil alternattiv għar-ripagament, l-ewwel pagament parzjali tal-kapital għandu jsir mhux aktar tard minn 12-il xahar wara li jinbeda l-kreditu.

               (b)il-pagamenti parzjali tal-imgħax għandhom isiru bi frekwenza ta’ mhux inqas minn kull tliet xhur u l-ewwel pagament parzjali għandu jsir mhux aktar tard minn tliet xhur wara l-punt tal-bidu tal-kreditu.

               (c)inkella, il-pagamenti parzjali tal-kapital u l-imgħax jistgħu jsiru kull sitt xhur bl-ewwel pagament parzjali tal-kapital jibda mhux aktar tard minn 12-il xahar jew mhux aktar tard minn 18-il xahar taħt (a)(ii) wara l-punt tal-bidu tal-kreditu u l-pagamenti parzjali tal-imgħax jibdew mhux aktar tard minn sitt xhur wara l-punt tal-bidu tal-kreditu. F’dan il-każ, għandu japplika ħlas addizzjonali ta’ 15 % fuq ir-rati minimi tal-primjum ikkalkolati skont l-Appendiċi II.

               (d)fil-każ ta’ tranżazzjoni b’rata tal-imgħax flessibbli, il-profil ta’ ammortizzazzjoni tal-kapital għandu jitfassal għat-terminu sħiħ, mhux aktar minn ħamest ijiem tax-xogħol qabel id-data tal-iżborż, fuq il-bażi ta’ rata tal-imgħax flessibbli jew tas-swap ta’ dak iż-żmien.

               (4)Bil-kundizzjoni li tingħata Notifika Minn Qabel, ir-ripagament tal-kapital għandu jsir f’pagamenti parzjali indaqs bl-imgħax pagabbli fuq il-bilanċ li jkun qed jonqos:

               (a)il-pagamenti parzjali tal-kapital għandhom isiru bi frekwenza ta’ mhux inqas minn kull tliet xhur u:

               (i)l-ewwel pagament parzjali għandu jsir mhux aktar tard minn 12-il xahar wara l-punt tal-bidu tal-kreditu. Biex ma jingħatax lok għal dubju, il-pagamenti tal-kapital li normalment ikunu dovuti fi żmien l-ewwel 12-il xahar skont (1) jew (2), se jiġu applikati pro rata fuq il-pagamenti tal-kapital li għandhom isiru skont (4).

               (ii)jew inkella, jekk ix-xerrej jew min jissellef:

               –jiddivulga pubblikament rapport annwali li jinkludi monitoraġġ tal-emissjonijiet tal-gassijiet serra u pjan għat-tnaqqis jew l-ikkumpensar ta’ dawn l-emissjonijiet;

               jew

               –jimpenja ruħu uffiċjalment fil-mument tal-preżentazzjoni tat-talba, li jadotta u jaċċerta divulgazzjoni xierqa ta’ tali pjan f’perjodu ta’ żmien raġonevoli matul it-12-il xahar tal-profil alternattiv għar-ripagament taħt 4(a)(i), hawn fuq;

               L-ewwel pagament parzjali tal-kapital għandu jsir mhux aktar tard minn 18-il xahar wara l-punt tal-bidu tal-kreditu. Biex ma jingħatax lok għal dubju, il-pagamenti tal-kapital li normalment ikunu dovuti fi żmien l-ewwel 18-il xahar skont (1) jew (2), se jiġu applikati pro rata fuq il-pagamenti tal-kapital li għandhom isiru skont (4).

               Jekk ix-xerrej jew min jissellef ma jiddivulgax tali rapport jew pjan matul it-12-il xahar tal-profil alternattiv għar-ripagament, l-ewwel pagament parzjali tal-kapital għandu jsir mhux aktar tard minn 18-il xahar wara li jinbeda l-kreditu.

               (b)il-pagamenti parzjali tal-imgħax għandhom isiru bi frekwenza ta’ mhux inqas minn kull tliet xhur u l-ewwel pagament parzjali għandu jsir mhux aktar tard minn tliet xhur wara l-punt tal-bidu tal-kreditu.

               (c)inkella, il-pagamenti parzjali tal-kapital u l-imgħax jistgħu jsiru kull sitt xhur bl-ewwel pagament parzjali tal-kapital jibda mhux aktar tard minn 12-il xahar jew mhux aktar tard minn 18-il xahar taħt (a)(ii) wara l-punt tal-bidu tal-kreditu u l-pagamenti parzjali tal-imgħax jibdew mhux aktar tard minn sitt xhur wara l-punt tal-bidu tal-kreditu.. F’dan il-każ, għandu japplika ħlas addizzjonali ta’ 15 % fuq ir-rati minimi tal-primjum ikkalkolati skont l-Appendiċi II.

               Kamp ta’ Applikazzjoni:

               Qed jiġi propost li l-Linja Komuni:

                        (i)

                        tapplika għal 12-il xahar mill-1 ta’ Novembru 2020;

                        (ii)

                        tapplika biss għall-inġenji tal-ajru ġodda kif definiti fl-Artikoli 8(a)(1) tal-FSIA, u għall-appoġġ għall-magni ta’ riżerva u spare parts kif stipulat fl-Artikoli 20(a), (b) u (c) tal-FSIA;

                        (iii)

                        ma tapplikax għall-inġenji tal-ajru li ma jintużawx għall-operati li jiġġeneraw dħul permezz tat-trasport ta’ passiġġieri jew merkanzija jew inkella permezz ta’ operat ta’ lokazzjoni;

                        (iv)

                        tapplika biss għal operat ta’ negozju ġdid kif definit fi (ii) aktar ’il fuq, f’każijiet li fihom jiġi pprovdut appoġġ uffiċjali fil-perjodu li fih il-Linja Komuni tkun fis-seħħ;

                        (v)

                        tapplika biss għall-inġenji tal-ajru u magni kif definiti taħt (ii) ordnati taħt il-Ftehimiet ta’ Xiri eżegwiti fil-11 ta’ Marzu 2020 jew qabel;

                        (vi)

                        għandhom jiġu permessi flessibbiltajiet għall-arranġamenti ta’ finanzjament interim (kif definiti fl-Artikolu 8(b)) biss meta l-konsenja u l-arranġamenti ta’ finanzjament interim iseħħu matul il-perjodu li fih il-Linja Komuni tkun fis-seħħ;

                        (vii)

                        se tkun disponibbli għax-xerrejja kollha jew kull min jissellef, bil-kundizzjoni li tiġi pprovduta analiżi tal-impatt tal-fluss tal-flus lill-Parteċipant li turih il-loġika wara l-ħtieġa tal-Linja Komuni;

                        (viii)

                        se tkun applikabbli għall-konsenja ttardjata dment li l-konsenja effettiva ssir mhux aktar tard minn 90 jum wara d-data effettiva tat-tmiem tal-Linja Komuni; u

                        (ix)

                        mhijiex se taffettwa l-applikazzjoni ta’ kwalunkwe terminu ieħor tal-FSIA, li għandu jibqa’ japplika.

               Biex ma jingħatax lok għal dubju, l-applikazzjoni tal-Linja Komuni proposta ma timmodifikax il-kapaċità tal-Parteċipanti li jaqblu dwar kwalunkwe azzjoni biex jiġi mminimizzat it-telf skont il-Klawżola 7 tal-FSIA.

               Konsenja ttardjata:

               F’każijiet li fihom Parteċipant ikun ħa impenn li jipprovdi appoġġ uffiċjali għal konsenja skont il-Linja Komuni proposta u t-tali konsenja tittardja aktar mid-data effettiva tat-tmien tal-Linja Komuni, il-Parteċipant se jitħalla jonora t-termini ta’ dak l-impenn oriġinali dment li l-konsenja effettiva ssir mhux aktar tard minn 90 jum wara d-data effettiva tat-tmiem tal-Linja Komuni.

               Parteċipant li jkun beħsiebu jestendi l-perjodu ta’ disponibbiltà tat-termini tal-Linja Komuni f’każ ta’ konsenja ttardjata se jkollu jispjega l-loġika wara l-qbil dwar l-estensjoni fin-Notifika ta’ Wara l-Impenn Meħud.

               Konsenja bejn l-1 ta’ Novembru 2020 u d-Data tal-Aċċettazzjoni tal-Linja Komuni

               Ix-xerrejja jew min jissellef li ssirilhom il-konsenja ta’ inġenju tal-ajru b’appoġġ uffiċjali bejn l-1 ta’ Novembru 2020 u d-data tal-aċċettazzjoni tal-Linja Komuni, se jkunu intitolati għal emenda tat-termini tat-tranżazzjoni ta’ appoġġ uffiċjali sabiex it-termini tal-Linja Komuni jkunu japplikaw, dejjem soġġetti għall-qbil tal-AKE parteċipanti mal-appoġġ tat-tranżazzjoni u l-pagament ta’ primjum addizzjonali skont il-paragrafu ta’ hawn taħt.

               Rati minimi tal-primjum:

               Ir-regoli tar-rati tal-primjum tal-FSIA kif definiti fl-Appendiċi II għandhom jibqgħu japplikaw għal kull tranżazzjoni appoġġata taħt il-Linja Komuni. Il-proposta ta’ profili alternattivi għar-ripagament kif deskritta aktar ’il fuq se jkollha l-effett li żżid il-ħajja medja ponderata ta’ tranżazzjoni, u għalhekk il-Parteċipanti li jitolbu primjum bil-quddiem minflok marġni fuq id-durata kollha tas-self, se jiġu kkumpensati permezz tal-fakultà li jitolbu rata ogħla ta’ primjum f’każ li jagħżlu li japplikaw it-termini proposti taħt il-Linja Komuni.

               Klassifikazzjoni tar-Riskji:

               Għax-xerrejja jew min jissellef li l-klassifikazzjoni tar-riskji FSIA tagħhom tkun ġiet aċċettata fil-11 ta’ Marzu 2020 jew qabel, għandu jiġu propost aġġornament tal-Klassifikazzjoni tar-Riskji skont il-proċedura regolari deskritta fl-Appendiċi II tal-FSIA sabiex jiġu applikati t-termini ta’ din il-Linja Komuni.

               Notifiki:

               L-użu mill-Parteċipanti tal-Linja Komuni proposta se jiġi nnotifikat taħt il-proċedura ta’ Notifika minn Qabel definita fil-FSIA għal skop ta’ informazzjoni biss.